《题兴道院蓝光轩》
宋代·叶翥

出郭才咫尺，便觉山意幽。
招提立绝顶，宝塔凌空浮。
小轩足娱客，下有清溪流。
翠岫供远眺，直欲明双眸。
平芜草肥软，饱饲眠吴牛。
沙头水色静，飞上驯白鸥。
人稀日亭午，野渡横孤舟。
坐久意逾爽，吹袂风飕飕。
想当三伏天，凛然如素秋。
簿书丛里来，恍若脱羁囚。
乘兴偶登览，不谓成胜游。
平生志所愿，一壑与一邱。
脚力到佳处，须作信宿留。
南峰只在眼，不必劳冥搜。
当时辋川图，景物有此不。
学贵守所见，出处各异谋。
渊明亦高哉，未肯屈督邮。

作者简介：叶翥，字叔羽，处州青田（今属浙江）人。高宗绍兴二十四年（一一五四）进士（清康熙《青田县志》卷九）。孝宗淳熙中，累迁户部尚书。光宗绍熙元年（一一九○），知镇江府（宋《嘉定镇江志》卷一五）。五年，知绍兴府。宁宗庆元二年（一一九六），自吏部尚书签书枢密院事，四年同知枢密院事（《宋史》卷三七《宁宗本纪》）。罢知福州，六年奉祠（《淳熙三山志》卷二二）。今录诗七首。